৩২ হাজার প্রাথমিক নিয়োগ মামলায় ডিভিশন বেঞ্চের রায় বহাল

কলকাতা: ৩২ হাজার প্রাথমিক শিক্ষকের নিয়োগ (SSC Recruitment) বহাল রাখার হাইকোর্টের (High Court) ডিভিশন বেঞ্চের রায়ের পর এবার সুপ্রিম কোর্টে (Supreme Court) ক্যাভিয়েট দাখিল করল পশ্চিমবঙ্গ প্রাথমিক শিক্ষা পর্ষদ (West Bengal Primary Education Council)। ডিভিশন বেঞ্চ জানায়, নিয়োগ প্রক্রিয়ায় কোনও বেআইনি কিছু তারা পাননি, তাই চাকরি বহাল থাকবে।

আরও পড়ুন: চাপের মুখে নির্দেশিকা প্রত্যাহার DGCA-র, প্রথম ব্রেক কলকাতা টিভিতে

ডিভিশন বেঞ্চের পর্যবেক্ষণ, নিয়োগ প্রক্রিয়ায় কোনও অনিয়ম বা বেআইনি কার্যকলাপের প্রমাণ মেলেনি। ফলে এই নিয়োগ বৈধ এবং চাকরি বহাল থাকবে। তবে মামলাকারী পক্ষের একাংশ আগেই জানিয়েছিলেন, তাঁরা সুপ্রিম কোর্টে এই রায়ের বিরুদ্ধে যেতে পারেন। সেই সম্ভাবনা অনুমান করেই যাতে পর্ষদের বক্তব্য না শুনে কোনও অন্তর্বর্তী নির্দেশ জারি না হয়, তাই ক্যাভিয়েট জমা দেওয়া হয়েছে।

পর্ষদের একাধিক আধিকারিক জানিয়েছেন, এই পদক্ষেপ শুধুমাত্র সতর্কতামূলক। দীর্ঘদিন ধরে চলা নিয়োগ-সংক্রান্ত মামলা যেন নতুন করে জটিলতায় না জড়ায়, তাই আগেভাগেই নিজেদের অবস্থান পরিষ্কার রাখতে চাইছেন তাঁরা।